**香港展能藝術會**

**喜鵲媒體**

**紀錄片《燈亮時》**

**口述影像映前簡介網上版**

**（1）【放映資料】**

**日期：2018年8月26日（星期日）**

**時間：下午2時**

**地點：油麻地眾坊街駿發花園百老滙電影中心**

歡迎欣賞由喜鵲媒體製作、羅展凰導演嘅紀錄片《燈亮時》。8月26日場次嘅粵語口述影像服務係由香港展能藝術會藝術通達計劃提供。

**（2）【場地簡介】**

放映場地係百老滙電影中心電影院四號院，約有115個座位，觀眾席為樓梯級式。全院座位係皮面嘅，配拉上式扶手。

觀眾直行進入電影院轉右，就係影院第一條主要通道，右手邊經過四個座位後，就係打横嘅第二條主要通道，左手邊係A至C行，右手邊係D 至K行。呢條通道通向左右兩旁觀眾席。

洗手間喺電影院外面，如果到時你有需要，可以向喺出入口當值嘅工作人員查詢。

**（3）【節目簡介】**

影片語言為粵語，附設中英文字幕。全片長度約七十三分鐘，設映後座談，座談大約十分鐘，歡迎觀眾留步參與。

**（4）【故事簡介】**

以下資料由電影中心提供。

這個世界並不完美，生命總有瑕疵。更遑論有些人看不見、說不到、走不動。

視障人士Joanna同King面對不能逆轉嘅視力衰退，內心一直耿耿於懷；自小已聽不見聲音嘅包包無法用言語跟人溝通，卻希望有朝一日用說話感動他人；因大腦麻痺症而要坐輪椅嘅Hazel長期忍受身體痛楚，更一度失去人生方向。四人嘅生命不乏困難同障礙，卻共同搵到一個釋放自己嘅出口—「演出」，讓他們有力量繼續走落去。

呢部片紀錄咗呢四位嚟自糊塗戲班「無障礙劇團」嘅成員，睇睇佢地點樣透過專業嘅戲劇培訓同演出綵排，踏上台板。電影捕捉咗佢地踏上舞台前，喺光與暗之間穿梭嘅煩惱同猶豫，喺舞台燈亮嘅一剎，映照出佢地心中嘅夢想。

**（5）【有關片中受訪人士】**

**劇中受訪人士共四位，包括劇團成員Joanna、King、包包同Hazel。**

**Joanna**

中年女士，大約五十幾歲，中等身材，梨形面，有一頭及肩直髮，頭髪有挑染，樣貌輪廓粗線條，眼大大。Joanna係視障人士，平時無拎白杖。喺片中劇團演出片段度佢飾演議員。

**King**

年青男士，大約三十幾歲，長形面，外形高大俊朗，有一頭整齊短黑髮，戴眼鏡，一本正經。King係視障人士，平時無拎白杖。喺片中劇團演出片段度佢飾演學生。

**包包**

後生女，大約二十幾歲，身形嬌小，有點嬰兒肥嘅樣子，面圓，戴眼鏡，蓄直身及腮短髮，成日臉帶笑容。包包係聽障人士，會打手語，但手語有點混雜，咬字有時也不太清楚。喺片中劇團演出片段度佢飾演學生。包包接受訪問時，會邊打手語，邊說話，口述影像員會為觀眾閱讀部份字幕，補充訪問內容。

**Hazel**

中年女士，大約四十幾歲，身形纖瘦，一頭直短髮夾雜白髮，月字面，有深嘅表情紋。佢以輪椅代步，輪椅係需要雙手滾動車轆控制方向同速度嘅。Hazel嘅背脊嵌咗鐵，腰部有一組螺絲，抬高頭嘅角度同手部提舉嘅角度有限制，用電腦時要微微斜眼望屏幕。身體血液循環較差，腳部容易發炎。喺片中劇團演出片段度佢飾演學生親友。

**（6）【有關拍攝手法】**

電影為紀錄片，導演採平視角度拍攝訪問人物，譬如鏡頭同Hazel坐輪椅時嘅視線成水平，讓記錄者、觀眾同受訪者保持同一視線水平。

另外，片中會有無障礙劇團演出綵排、正式演出同訪問影像交替出現，譬如有時會喺King 嘅訪問中，畫面加入綵排或演出片段。咁觀眾會一時聽到King係劇裡角色嘅對白，一時又會聽到King接受訪問。

電影放映當日嘅映前簡介會較為精簡，跟以上簡介有可能略有不同，敬請留意。

如有興趣知道有關無障礙劇團和導演簡介，可繼續聆聽參考資料部份。

映前簡介全文完。